ไทยส่งออกผลไม้ไปประเทศคู่ค้าเอฟทีเอ 2 เดือนแรกของปี 2564 ขยายตัวร้อยละ107 มีมูลค่าส่งออก 461 ล้านเหรียญสหรัฐ
นางอรมน ทรัพย์ทวีธรรม อธิบดีกรมเจรจาการค้าระหว่างประเทศ เปิดเผยว่า  จากการติดตามสถิติการค้าระหว่างประเทศ พบว่า การส่งออกผลไม้ของไทยขยายตัวได้ดีในสภาวะเศรษฐกิจโลกที่ประสบความผันผวนจากสถานการณ์การแพร่ระบาดของโรคโควิด-19 โดยเฉพาะการส่งออกไปประเทศคู่ค้าที่ไทยมีความตกลงการค้าเสรี (เอฟทีเอ) 18 ประเทศ โดยช่วง 2 เดือนแรกของปี 2564 ขยายตัวร้อยละ 107 เมื่อเทียบกับช่วงเดียวกันของปี 2563 มูลค่าการส่งออกรวม 461 ล้านเหรียญสหรัฐ คิดเป็นร้อยละ 94.94 ของการส่งออกผลไม้ทั้งหมด ตลาดการส่งออกที่มีการขยายตัว ได้แก่ จีน มาเลเซีย สิงคโปร์ และอินโดนีเซีย  เป็นต้น โดยทุเรียนสด มังคุดสด ลำไยสดและมะม่วงสด เป็นผลไม้ที่ได้รับความนิยมสูง  สอดคล้องกับสถิติการขอใช้สิทธิประโยชน์จากเอฟทีเอในการส่งออก ซึ่งผู้ส่งออกไทยขอใช้สิทธิในการส่งออกผลไม้ดังกล่าวในลำดับแรกๆ อย่างไรก็ตาม ปัจจุบัน ไทยเป็นประเทศผู้ส่งออกผลไม้ อันดับที่ 7 ของโลก และในระยะยาวการค้าผลไม้มีแนวโน้มเติบโตอย่างต่อเนื่อง จึงถือเป็นโอกาสทองที่เกษตรกรและผู้ประกอบการไทยจะขยายการส่งออกไปต่างประเทศได้เพิ่มขึ้น โดยเฉพาะตลาดที่ไทยมีความตกลงการค้าเสรีด้วย ตลอดจนการรักษามาตรฐานสินค้าให้สอดคล้องกับหลักการสากล พัฒนาคุณภาพการผลิตตามความต้องการตลาดและการปรับตัวสู่การค้ายุคใหม่ ซึ่งจะช่วยยกระดับสินค้าและสร้างความมั่นใจให้กับผู้บริโภค  ควบคู่ไปกับการใช้สิทธิประโยชน์จากเอฟทีเอให้เต็มที่เพื่อครอบครองตลาดและสร้างมูลค่าเพิ่มที่สูงขึ้นให้สินค้าผลไม้ไทย